prāṇo vai síndhuśchándaḥ samudraśchánda íti máno vaí samudraśchándaḥ sariraṃ chánda íti vāgvaí sariraṃ chándaḥ kakupchánda íti prāṇo vaí kakupchándastrikakupchánda ítyudāno vaí trikakupchándaḥ kāvyaṃ chánda íti trayī vaí vidyā́ kāvyaṃ chándo 'ṅkupaṃ chánda ityā́po vā́ aṅkupaṃ chándo 'kṣárapaṅktiśchánda ítyasau vaí lokò 'kṣárapaṅktiścándaḥ padápaṅktiśchánda ítyayaṃ vaí lokáḥ padápaṅktiśchándo viṣṭārápaṅktiśchánda íti díśo vaí viṣṭārápaṅktiśchándaḥ kṣuro bhrájaśchánda ítyasau vā́ ādityáḥ kṣuro bhrájaśchánda āchacchándaḥ prachacchánda ityánnaṃ vā́ āchacchandó 'nnam prachacchándaḥ